Πέτρος Γαϊτάνος

Ο Πέτρος Γαϊτάνος (Κοκκινόγεια Δράμας, 31 Οκτωβρίου 1967)Πέτρος Γαϊτάνος - Ελληνική Δισκογραφία είναι Έλληνας τραγουδιστής και ψαλμωδός. Έλαβε πτυχίο βυζαντινής και ευρωπαϊκής μουσικής από το Ελληνικό Ωδείο, με δάσκαλο τον ιεροψάλτη Μανόλη Χατζημάρκο. Η καλλιτεχνική του πορεία χαρακτηρίζεται τόσο από την καταγραφή, όσο και από τη ζωντανή παρουσίαση σε συναυλίες τριών μουσικών ειδών: της βυζαντινής-εκκλησιαστικής μουσικής, της δημοτικής-παραδοσιακής μουσικής και των σύγχρονων (λαϊκών και έντεχνων) τραγουδιών.

 Καριέρα 
 Νεότερη και σύγχρονη μουσική 
Ο Γαϊτάνος έχει ηχογραφήσει άλμπουμ με τραγούδια μερικών από τους σπουδαιότερους συνθέτες και στιχουργούς-ποιητές της Ελλάδας. Από τις συνεργασίες του αυτές ξεχωρίζουν η πρώτη του δισκογραφική δουλειά με τίτλο «Το δίλημμα», σε στίχους και μουσική του Σταμάτη Σπανουδάκη, η «Πολιτεία Δ΄» του Μίκη Θεοδωράκη σε στίχους Μάνου Ελευθερίου, τα soundtracks του Γιώργου Χατζηνάσιου «Σύνορα αγάπης» και «Στα φτερά του έρωτα», αλλά και οι συνεργασίες με τους: Γιάννη Μαρκόπουλο, Γιάννη Σπανό, Λίνα Νικολακοπούλου κ.ά. Στο ενεργητικό του εγγράφονται και πολλές συμμετοχές σε δίσκους δημιουργών, όπως των: Γιώργου Θεοφάνους, Χρήστου Νικολόπουλου, Μανώλη Ρασούλη κ.ά. «Λάθος εποχή», «Στο κάστρο το παλιό», «Έτσι φτιάχνεται η αγάπη», «Και με παίρνουν τα κλάματα» είναι κάποιες από τις χαρακτηριστικότερες επιτυχίες του.

Μετά την είσοδό του στη δισκογραφία, το καλοκαίρι του 1991 περιόδευσε με την Ελευθερία Αρβανιτάκη και τον Δημήτρη Ζερβουδάκη στην Ελλάδα και την Κύπρο. Τον χειμώνα της ίδιας χρονιάς μοιράστηκε τη σκηνή στα «Νέα δειλινά» με τους: Μανώλη Μητσιά, Ελένη Δήμου, Ελευθερία Αρβανιτάκη, Μανώλη Λιδάκη και Κώστα Μπίγαλη. Τον Ιανουάριο του 1992 συμμετείχε με την Ελευθερία Αρβανιτάκη σε δύο από τις σπάνιες εμφανίσεις του Σταμάτη Σπανουδάκη στο θέατρο Παλλάς Αθηνών. Στον ίδιο χώρο την ίδια χρονιά τραγούδησε με τον Γιώργο Νταλάρα στο τελευταίο έργο του συνθέτη Δημήτρη Λάγιου «Ἵνα τί».

Το καλοκαίρι του 1992 περιόδευσε με τον Μανώλη Μητσιά και τη Μαργαρίτα Ζορμπαλά στην Ελλάδα και την Κύπρο και ακολούθως με τον Μανώλη Μητσιά και την Τάνια Τσανακλίδου στην Αυστραλία. Σε κάποιες συναυλίες από αυτήν την περιοδεία συνεργάστηκε με τον Γρηγόρη Μπιθικώτση. Τον χειμώνα του 1992 εμφανίστηκε στο «Τούνελ» με τον Γιάννη Πουλόπουλο, τη Βίκυ Μοσχολιού, τον Γιάννη Σπανό, τον Χρήστο Δάντη, τον Στάθη Αγγελόπουλο και τους O.P.A. Το 1992 κυκλοφόρησε και ο δεύτερος προσωπικός του δίσκος, με τίτλο «Γυάλινος Δρομέας», μία παραγωγή του Γιώργου Μακράκη, που περιλαμβάνει τραγούδια σε μουσική Γιάννη Σπανού, Παντελή Θαλασσινού, Αρλέτας, Αντώνη Μιτζέλου και Γιώργου Θεοφάνους.

Το καλοκαίρι του 1993 περιόδευσε με τη Χάρη Αλεξίου σε όλη την Ελλάδα, την Κύπρο και το Ισραήλ, ενώ με τη συμμετοχή και της Μαίρης Λίντα περιόδευσαν στις Ηνωμένες Πολιτείες και τον Καναδά. Η ζωντανή ηχογράφηση της μουσικής συνεργασίας του με τη Χάρη Αλεξίου από συναυλία του 1993 στον Λυκαβηττό κυκλοφόρησε το 1996 σε CD με τίτλο «Ένα φιλί του κόσμου».

Το 1994 συνεργάστηκε με τον Θανάση Πολυκανδριώτη και μαζί με τη Βίκυ Μοσχολιού, τον Μιχάλη Δημητριάδη και τη νέα τότε τραγουδίστρια Δέσποινα Βανδή έδωσαν συναυλίες ανά την Ελλάδα.

Το 1995 ύστερα από πρόσκληση του Μίκη Θεοδωράκη σε συνεργασία ηχογράφησε 10 νέα τραγούδια σε στίχους Μάνου Ελευθερίου και Σπύρου Τουπογιάννη για την τέταρτη κατά σειρά «Πολιτεία» του μουσικοσυνθέτη. Το ενδέκατο και τελευταίο τραγούδι του δίσκου, η «Δραπετσώνα», σε ποίηση Τάσου Λειβαδίτη αποτελεί επανεκτέλεση και διαχρονική επιτυχία του ερμηνευτή. Ο δίσκος υπό τον τίτλο «Πολιτεία Δ΄» κυκλοφόρησε το 1996.

Το καλοκαίρι του 1996 τον κάλεσε σε συνεργασία ο στιχουργός Λευτέρης Παπαδόπουλος, για να τραγουδήσει το έργο του ως κύριος ερμηνευτής. Ο Γαϊτάνος στήνοντας μία παράσταση για τα 33 χρόνια του στιχουργού στο ελληνικό τραγούδι πραγματοποίησε περιοδεία σε όλη την Ελλάδα. Τότε ο τιμώμενος στιχουργός δήλωσε δημοσίως ότι: «…ο Γαϊτάνος είναι ένας από τους σημαντικότερους τραγουδιστές της Ελλάδας και ο σημαντικότερος της νέας γενιάς…».

Παράλληλα, περιόδευσε με τον Μίκη Θεοδωράκη και τη «Λαϊκή ορχήστρα» του σε όλη την Ελλάδα ερμηνεύοντας τα τραγούδια του μουσικοσυνθέτη, ενώ συγχρόνως έκανε αφιερώματα σε Έλληνες συνθέτες και στιχουργούς, όπως στον Σταύρο Κουγιουμτζή και τον Μάνο Χατζιδάκι. Πολύ αργότερα (2005) θα παρουσιάσει για πρώτη φορά ένα αφιέρωμα με συμφωνική ορχήστρα στον Μίκη Θεοδωράκη και τον Σταύρο Ξαρχάκο στο Μέγαρο Μουσικής Θεσσαλονίκης.

Το φθινόπωρο του 1997 κυκλοφόρησε η δισκογραφική του εργασία, με τίτλο «Ελεύθερες Θάλασσες», με υλικό εμπνευσμένο από το Γένος και την Ορθοδοξία. Συγχρονως, εμφανίστηκε για μία σεζόν με την Αναστασία Μουτσάτσου σε παραστάσεις στη μουσική σκηνή «Taboo». Το φθινόπωρο του 1998 παρουσίασε ζωντανά τις δισκογραφικές δουλειές του «Ελεύθερες Θάλασσες» και «Αγέρας, Έρωτας κι Αρμύρα», ενταγμένες σε μία παράσταση στο «Γυάλινο Μουσικό Θέατρο», σε σκηνοθεσία Θοδωρή Αθερίδη. Η παράσταση έλαβε χώρα και στην Αίγλη Θεσσαλονίκης και περιόδευσε ανά την Ελλάδα.

Περιόδευσε, επίσης, με τον σπουδαίο Έλληνα συνθέτη Γιάννη Μαρκόπουλο ερμηνεύοντας τραγούδια από εμβληματικά έργα του. Ιδιαίτερης σημασίας ήταν η συμμετοχή του μαζί με τον Κώστα Μακεδόνα, στο χωριό Παλαιομάνινα Αιτωλοακαρνανίας αλλά και στο Στάδιο Ειρήνης και Φιλίας, στην παρουσίαση του έργου «Ελεύθεροι Πολιορκημένοι» σε ποίηση Διονυσίου Σολωμού, για τα 200 χρόνια από τη γέννηση του ποιητή. Τον Ιούνιο του 2001 ερμήνευσε στο Μέγαρο Μουσικής Αθηνών μαζί με τον τενόρο Μάριο Φραγκούλη το έργο του Μαρκόπουλου «Η Συμφωνία της ίασης», για την παγκόσμια ημέρα του Ερυθρού Σταυρού, σε συνεργασία με την «Ορχήστρα των Φίλων της Μουσικής» και τον σολίστα Marc Grauwels. Την εικαστική επιμέλεια της συναυλίας ανέλαβε ο Αλέκος Φασιανός.

Τον Μάρτιο του 1998 έδωσε μία συναυλία στο «Παλαί ντε Σπορ» της Θεσσαλονίκης με καλεσμένους τον Λουκιανό Κηλαηδόνη, την Ξανθίππη Καραθανάση και τον Στάθη Παχίδη.Τη χρονιά αυτή εμφανίστηκε και πάλι στη μουσική σκηνή «Αίγλη» της Θεσσαλονίκης για 20 παραστάσεις με τα τραγούδια του και με ένα αφιέρωμα στον Μίκη Θεοδωράκη και τον Λευτέρη Παπαδόπουλο.

Τη χρονιά 1999 - 2000 συνεργάστηκε με τον Γιώργο Χατζηνάσιο στη μουσική σκηνή «Taboo» τραγουδώντας με την Αλέξια και τον Μιχάλη Χατζηγιάννη. Ο συνθέτης επισφράγισε τη συνεργασία τους με τραγούδια, τα οποία ακούγονταν στις τηλεοπτικές σειρές «Σύνορα αγάπης» και «Στα φτερά του έρωτα». Την ίδια χρονιά διασκεύασε και το τραγούδι του Γιάννη Μαρκόπουλου «Η Μάνα του Αλέξανδρου». Ακολούθησαν η συνεργασία του με την Ελένη Βιτάλη, τον Αγάθωνα, τη Σοφία Παπάζογλου  και την ορχήστρα Εστουδιαντίνα στη μουσική σκηνή «Γραμμές» σε ειδικές παραστάσεις-αφιέρωμα στη μουσική της Σμύρνης και την παραδοσιακή μουσική, καθώς και αφιερώματα στο ρεμπέτικο και λαϊκό τραγούδι. Ταυτόχρονα κυκλοφόρησε τη δισκογραφική του δουλειά «Κρυφή σελίδα», με μουσικές νέων δημιουργών σε ενορχήστρωση Μανώλη Φάμελλου.

Ξεχωριστή θέση στην πορεία του κατέχει το CD «Η Θάλασσα στο Τραγούδι», τα έσοδα του οποίου διετέθησαν για την ενίσχυση των σκοπών του Συλλόγου Πασχόντων από Μεσογειακή Αναιμία Θεσσαλονίκης. Στον δίσκο αυτό έγραψε τους στίχους για «το τραγούδι της Μεσογειακής Αναιμίας» με τον τίτλο «Σαν πουλάκι πιάνομαι». Την ίδια περίοδο έδωσε συναυλίες, όλα τα έσοδα των οποίων διετέθησαν για τους σκοπούς του Συλλόγου, ο οποίος τον ανακήρυξε επίτιμο πρόεδρό του, ενώ διετέλεσε για κάποια χρόνια καλλιτεχνικός διευθυντής στο Καρίπειον Μέλαθρον Θεσσαλονίκης. Στις 6 Νοεμβρίου του 2002 παρουσίασε στο Μέγαρο Μουσικής Θεσσαλονίκης μια παράσταση σε δικό του σενάριο και σκηνοθεσία, με τη συμμετοχή δεκάδων συντελεστών και τίτλο «Να ’μουν ξανά παιδί».Το 2008 συναντήθηκε για πρώτη φορά επί σκηνής με τη Μαρινέλλα και τον Αντώνη Ρέμο στο έργο του Γιώργου Θεοφάνους «Τραγουδώ το νησί μου» στην αρχαία τάφρο στη Λευκωσία και στο Ηρώδειο. Το ίδιο έργο θα κυκλοφορήσει αργότερα (2014) σε δίσκο στην Κύπρο. Την επόμενη χρονιά συμμετείχε στο έργο «Ένα τραγούδι για το περιβάλλον» σε μουσική Πασχάλη Τόνιου. Το έργο παρουσιάστηκε στις 7 Μαΐου 2009 στο Μέγαρο Μουσικής Αθηνών και στις 20 Οκτωβρίου στο Μέγαρο Μουσικής Θεσσαλονίκης.

Μεμονωμένες κυκλοφορίες τραγουδιών του (single) και συμμετοχές έχουν ποικίλο περιεχόμενο: θρησκευτικό («Η Παναγία των Θρακών», για την Παναγία την Κοσμοσώτειρα των Θρακών, 2008), κοινωνικό («Το τραγούδι της φωτιάς», για τις πυρκαγιές του 2007 στην Ηλεία, 2013), φιλανθρωπικό («Τα παιδιά της γης» για τον σύλλογο του Χαμόγελου του Παιδιού, 2012), αντιπολεμικό («Έλα να με πάρεις», για τον πόλεμο στην Ουκρανία, 2022), πατριωτικό («Σμύρνη εσύ», για τη Μικρασιατική Καταστροφή, 2022), ερωτικό («Λυγμός», 2008), αγάπης για τη μάνα («Μάνα, ο κύκλος της ζωής», 2025), λαϊκής σοφίας («Μολυβιά», για τη ζωή και τον θάνατο, 2024), αγάπης για τα ζώα («Μπαλού», για τα αδέσποτα σκυλιά, 2023) κ.λπ.

 Παραδοσιακή μουσική 
Ο Γαϊτάνος είναι γνωστός ερμηνευτής και της παραδοσιακής (δημοτικής) μουσικής. Για τις δισκογραφικές ηχογραφήσεις της δημοτικής ποίησης έχει συνεργαστεί με μουσικούς και λαογράφους της ελληνικής μουσικής παράδοσης .

Τον Μάρτιο του 1998 κυκλοφόρησε το άλμπουμ με τίτλο «Αγέρας, Έρωτας & Αρμύρα», το οποίο περιλαμβάνει τραγούδια από τη Μικρά Ασία, την Κωνσταντινούπολη, το Αιγαίο και τον Πόντο. Στον δίσκο αυτό καταγράφεται και το ποντιακό τραγούδι «Η Μάνα εν κρύον νερόν», το οποίο θεωρείται ο ύμνος των Ποντίων για τη μάνα και διαχρονική επιτυχία του ερμηνευτή. Ο δίσκος έγινε χρυσός και αργότερα πλατινένιος. Στο δεύτερο CD δημοτικής ποίησης με τίτλο «Σαν τα κρύα τα νερά» εμπεριέχονται παραδοσιακά τραγούδια της Μακεδονίας σε ενορχήστρωση του κλαρινετίστα της ηπειρωτικής παράδοσης Νίκου Φιλιππίδη. Αργότερα, το καλοκαίρι του 2006, κυκλοφόρησε το CD «Ανθεί και φέρει κι άλλο», με παραδοσιακά τραγούδια του Πόντου. Κλασικές θεωρούνται οι ερμηνείες του σε πολλά παραδοσιακά τραγούδια, όπως: «Σ’ αγαπώ, γιατί είσαι ωραία», «Έχε γεια, Παναγιά», «Ρουμπαλιά Γαρουφαλλιά», «Αρχοντογιός παντρεύεται», «Μήλο μου κόκκινο», «Η μάνα εν κρύον νερόν», «Στο ’πα και στο ξαναλέω», «Τζιβαέρι» κ.ά. Αρκετές είναι και οι συμμετοχές του σε συλλογές με τραγούδια της Θράκης, κυπριακά, μικρασιάτικα, νησιώτικα, ηπειρώτικα, κρητικά, κάλαντα κ.ά. Από τους καλλιτέχνες της παραδοσιακής μουσικής με τους οποίους έχει συνεργαστεί είναι οι: Χρόνης Αηδονίδης, Αρετή Κετιμέ, Σοφία Κολλητήρη, Σάββας Σιάτρας, Κυριάκος Γκουβέντας, Μιχάλης Καλιοντζίδης, Βασίλης Σαλέας, Νίκος Φιλιππίδης, Πετρολούκας Χαλκιάς και άλλοι.

Το καλοκαίρι του 2012 σκηνοθέτησε και οργάνωσε συναυλίες με τον τίτλο «Αχ! Ανατολή!» για τα 90 χρόνια από τη Μικρασιατική Καταστροφή, έχοντας ως καλεσμένους τον Χρόνη Αηδονίδη και την Αρετή Κετιμέ, μαζί με 10 μουσικούς της Ελληνικής παράδοσης και αφηγητές τον Γρηγόρη Βαλτινό και την Κάτια Δανδουλάκη. Την ίδια περίοδο συμμετείχε, μαζί με τη Γιώτα Νέγκα και άλλους καλλιτέχνες, σε μια συναυλία παραδοσιακών τραγουδιών στο Ηρώδειο, αφιερωμένη στον Χρόνη Αηδονίδη.

Το 2023 κυκλοφόρησε το διπλό άλμπουμ «Ένα Μικρασιάτικο τραγούδι ακόμα», με αφορμή τα 100 χρόνια από τη Μικρασιατική Καταστροφή. Ένα χρόνο αργότερα, το 2024, διασκεύασε το παραδοσιακό αλβανικό τραγούδι με τίτλο «Το Μήλο – Όι Λουλέ», το οποίο έγινε γρήγορα επιτυχία στην Ελλάδα και ιδιαιτέρως στην Αλβανία..

 Βυζαντινή εκκλησιαστική μουσική 
Ο Γαϊτάνος θεωρείται σημαντικός ερμηνευτής της εκκλησιαστικής μουσικής παράδοσης έχοντας συνδέσει στενά το όνομά του με τους εκκλησιαστικούς ύμνους. Η προσφορά του στη Βυζαντινή εκκλησιαστική μουσική υπήρξε πολύ μεγάλη, καθώς την εισήγαγε με σταθερή συνέπεια στη δισκογραφία και αναζωπύρωσε το ενδιαφέρον του κόσμου γι’ αυτήν. Συγκεκριμένα, το Πάσχα του 1995 κυκλοφόρησε το πρώτο του άλμπουμ θρησκευτικής ποίησης και μουσικής με τον τίτλο «Ὥρα Ἐνάτη», το οποίο περιλαμβάνει ύμνους της Μεγάλης Εβδομάδας. Το άλμπουμ αυτό συνέχισε την παράδοση της ηχητικής καταγραφής εκκλησιαστικών ύμνων που ξεκίνησαν ψάλτες όπως ο Ιάκωβος Ναυπλιώτης, ο Κωνσταντίνος Πρίγγος, ο Θρασύβουλος Στανίτσας ή ο Χαρίλαος Ταλιαδώρος, με τη διαφορά ότι πλέον η μουσική αυτή σημείωσε μεγάλα νούμερα στις πωλήσεις δίσκων. Το άλμπουμ αυτό αποτέλεσε την απαρχή της ηχητικής καταγραφής των σπουδαιότερων εκκλησιαστικών ύμνων. Για την προσφορά του στην εκκλησιαστική μουσική τού απονεμήθηκαν δύο χρυσοί δίσκοι καθώς και τιμητικός δίσκος για πωλήσεις μισού εκατομμυρίου (500.000) δίσκων με ύμνους, που κυκλοφόρησε καθ’ όλα τα προηγούμενα έτη. Η βράβευση πραγματοποιήθηκε στη Μητρόπολη της Γλυφάδας στις 10 Απριλίου του 2009 από τον Μακαριότατο Αρχιεπίσκοπο Αθηνών και πάσης Ελλάδος Ιερώνυμο, παρουσία του Μητροπολίτη Γλυφάδας, του δασκάλου του, Μανόλη Χατζημάρκου.

Συγκεκριμένα, ο Γαϊτάνος έχει κυκλοφορήσει έως σήμερα 68 δίσκους με ύμνους, που περιλαμβάνουν το σημαντικότερο υλικό της Βυζαντινής μουσικής. Χρονολογικά κυκλοφόρησαν οι εξής δίσκοι:

 1995: «Ὥρα Ἐνάτη»: ύμνοι της Μεγάλης Εβδομάδας. Αφηγητής: Νικήτας Τσακίρογλου.
 1997: «Τὰ Θεῖα Πάθη»: ζωντανή ηχογράφηση της συναυλίας που έδωσε το Πάσχα του 1996 στη Μητρόπολη Αθηνών με ύμνους της Μεγάλης Εβδομάδας.
 1998: «Φῶς ἐκ φωτός»: ύμνοι Χριστουγέννων, Πρωτοχρονιάς και Θεοφανείων.
 1999: «Ψαλῶ τῷ Θεῷ μου, ἕως ὑπάρχω»: τρίγλωσση συλλεκτική κασετίνα.
 2000: «Ἡ πηγὴ τῆς Ζωῆς»: ύμνοι της Παναγίας. Αφηγητής: Γιάννης Φέρτης.
 2003: «Πεντηκοστάριον»: ύμνοι Αναστάσεως, Αναλήψεως, Πεντηκοστής, Αγίου Πνεύματος και Θαυμάτων του Ιησού Χριστού, με αφηγητή τον ίδιο για πρώτη φορά.
 2006: «Αἷμα καὶ ὕδωρ. Πορεία στὸ Θεῖο Πάθος»: μουσικοαφηγηματικό έργο δικής του έμπνευσης και σκηνοθεσίας για τα Πάθη του Ιησού Χριστού, με ύμνους της Μεγάλης Εβδομάδας σε συνδυασμό με αφηγήσεις από τις Γραφές. Αφηγητές: Γρηγόρης Βαλτινός & Φιλαρέτη Κομνηνού.
 2006: «Οἱ οὐρανοὶ διηγοῦνται…» (τετραπλή κασετίνα).
 2008: «ᾨδὲς Ἀρχαγγέλων»: κασετίνα με 2 CD με επιλογή από τους ωραιότερους ύμνους της Ορθοδοξίας και 1 DVD από τη συναυλία στον Ἱερὸ Καθεδρικὸ Ναὸ τῆς τοῦ Θεοῦ Σοφίας στη Θεσσαλονίκη.
 2009: «Οι δρόμοι μιας φωνής»: κασετίνα με επιλογή των πιο επιτυχημένων καταγραφών του από το τριπλό ρεπερτόριο της καριέρας του: τραγούδια Ελλήνων συνθετών, παραδοσιακά τραγούδια & εκκλησιαστικοί ύμνοι. Συνοδεύεται και από ένα DVD με video clips και αφιερώματα από το τριπλό αυτό ρεπερτόριο.
 2010: «Τὰ Ἱερὰ Εὐαγγέλια & Ὕμνοι τῆς Ὀρθοδοξίας»: δεκαπλή κασετίνα που αποτελεί σκηνοθετημένη (σε δική του σκηνοθεσία) ηχητική καταγραφή των κειμένων των Ευαγγελιστών για τη ζωή, τον λόγο και τη σταυρική θυσία του Χριστού..
 2012: «Ἅγιες Γραφές. Ἀπὸ τὰ κείμενα τῆς Καινῆς Διαθήκης»: Ο καλλιτέχνης καταγράφει και σκηνοθετεί σε μουσικοαφηγηματική μορφή όλη την Καινή Διαθήκη. Αξιοποιώντας τον σύγχρονο ήχο της τεχνολογίας δημιούργησε ένα έργο που αποτελείται από τις αφηγήσεις των σημαντικότερων γεγονότων της Γραφής, από πολλούς ύμνους, που σκιαγραφούν τα γεγονότα αυτά, υπό την υπόκρουση (σε διάφορα σημεία) παραδοσιακών, αλλά και πανάρχαιων μουσικών οργάνων της εποχής του Χριστού από την ευρύτερη περιοχή της Μεσογείου. Στο καλλιτεχνικό αυτό έργο συνεργάστηκε με δεκάδες ηθοποιούς, μουσικούς και χορωδούς, σε μια καταγραφή 24 ωρών ηχητικής ακρόασης κατανεμημένων σε 21 CD. Μάλιστα, μεταξύ των ηθοποιών, που συνεργάστηκε στις ηχητικές καταγραφές των Αγίων Γραφών, συγκαταχωρίζονται οι: Νικήτας Τσακίρογλου, Γιάννης Φέρτης, Γρηγόρης Βαλτινός, Φιλαρέτη Κομνηνού, Γιάννης Βόγλης, Κάτια Δανδουλάκη, Άγγελος Αντωνόπουλος, Αιμίλιος Χειλάκης, Κοραλία Καράντη κ.ά. Με αφορμή το έργο αυτό, ο  Γαϊτάνος ταξίδεψε στους Αγίους Τόπους και φωτογράφισε όλα τα ιστορικά και πανάγια προσκυνήματα.
 2015: «Ἅγιος Παΐσιος ὁ Αγιορείτης. Μιλῶντας μὲ τὸν Γέροντα, ἀκούγοντας τὸν Ἅγιο»: κασετίνα 6 CD σε σκηνοθετημένη (υπό τη δική του σκηνοθεσία) μουσικοαφηγηματική μορφή της ζωής, των λόγων και των ύμνων του Αγίου Παϊσίου του Αγιορείτου, που καταγράφηκαν για πρώτη φορά.
 2016: «Ἡ Ἀκολουθία τῶν Χαιρετισμῶν τῆς Παναγίας»: διπλή κασετίνα με την ιστορική ακολουθία.
 2016: «Ὁ Ἀκάθιστος Ὕμνος»: διπλή κασετίνα με την ιστορική ακολουθία.
 2016: «Ὁ Παρακλητικὸς Κανόνας στὴν Ὑπεραγία Θεοτόκο»: διπλή κασετίνα με την ιστορική ακολουθία.
 2017: «Διδαχὲς & ὕμνοι τῆς Ὀρθοδοξίας»: διπλή κασετίνα με ύμνους και απάνθισμα λόγων για τον μοναχισμό.
 2018: «Ἡμέραι τρεῖς. Ὁ γήινος θάνατος – Ἡ εἰς ᾍδου κάθοδος – Ἡ Ἀνάσταση»: συναντιέται με τον Ηπειρώτη κλαρινετίστα Πετρολούκα Χαλκιά και δημιουργεί ένα έργο δικής του έμπνευσης και σκηνοθεσίας σε 2 CD. H εργασία εστιάζεται θεματικά στις τρεις μέρες που παρέμεινε ο Χριστός στον Άδη με υλικό, που αντλείται από την υμνολογία της Ορθοδοξίας, από την Παλαιά & την Καινή Διαθήκη, πατερικά, αποστολικά και ποιητικά εκκλησιαστικά κείμενα, αλλά και από τη δημώδη ποίηση (παραδοσιακά μοιρολόγια από τη Μικρά Ασία και την Ήπειρο).
 2021: «Ὁ Πέτρος Γαϊτάνος διαβάζει τὸ Προσευχητάρι» & «Ὁ Πέτρος Γαϊτάνος διαβάζει τὸ Μέγα Γεροντικόν»: δισκογραφικές εργασίες αφηγηματικού περιεχομένου σε μορφή audio book.
 2024: «Ὕμνοι τῆς Μεγάλης Ἑβδομάδος», «Ὁ Ἐπιτάφιος Θρῆνος», «Ὕμνοι τῆς Ἀναστάσεως»: Ζωντανές ηχογραφήσεις από τον Ι.Ν. Αγίου Παντελεήμονα Αχαρνών Αθηνών.
 Το 2024, επίσης, κυκλοφόρησε μια ακαδημαϊκού επιπέδου εργασία με τον τίτλο «Ἀπολυτίκια», που αφορά στα Απολυτίκια του καθ’ εκάστην εορταζομένου κύριου αγίου ή της τιμωμένης (Δεσποτικής ή Θεομητορικής) Εορτής. Η εργασία αυτή συμπληρώθηκε με τα «Ἀπολυτίκια λοιπῶν Μεγάλων Ἁγίων τοῦ Ἐνιαυτοῦ» και ολοκληρώθηκε με τα «Ἀπολυτίκια Πολιούχων Ἁγίων Ἑλλάδος & Κύπρου», για την ανάδειξη των κατά τόπους τιμωμένων ως προστατών αγίων, και με τα «Ἀπολυτίκια Θεομητορικά», ήτοι τα κυριότερα προς τιμήν της Υπεραγίας Θεοτόκου Απολυτίκια, αποτελούμενη συνολικά από 17 CD και σχεδόν 550 ηχογραφήματα.
Πολλοί ύμνοι της Ορθόδοξης Εκκλησίας έχουν χαρακτηριστεί και αναδειχθεί με τη φωνή του· κάποιοι από αυτούς είναι: οι ύμνοι της Μεγάλης Εβδομάδας και κυρίως τα Εγκώμια της Μεγάλης Παρασκευής, ο ύμνος «Ἁγνὴ Παρθένε, Δέσποινα» του Αγίου Νεκταρίου, ψαλμοί του Δαυίδ, ύμνοι της Παναγίας και ιδιαιτέρως «Ὁ Ὕμνος τῆς Ἀγάπης» από την Α' Ἐπιστολὴ του Απόστολου Παύλου πρὸς Κορινθίους.

Το 1996 και το 1997, ύστερα από διπλή πρόσκληση του Οικουμενικού Πατριάρχη Βαρθολομαίου, ξεκινώντας από την Κωνσταντινούπολη πραγματοποίησε περιοδεία δίνοντας πολυάριθμες συναυλίες με ύμνους σε ναούς και στα προσκυνήματα της Ορθοδοξίας. Εκτός από τις συναυλίες αυτές, πολλές καλλιτεχνικές παραστάσεις του δόθηκαν υπό την αιγίδα και παρουσία και άλλων υψηλόβαθμων κληρικών, όπως: του μακαριστού Πατριάρχου Αλεξανδρείας Πέτρου του Ζ΄, του νυν Πατριάρχου Αλεξανδρείας Θεοδώρου, των μακαριστών Αρχιεπισκόπων Αμερικής Ιακώβου, Αθηνών και πάσης Ελλάδος Σεραφείμ και Χριστοδούλου, του μακαριστού Μητροπολίτου Θεσσαλονίκης Παντελεήμονος Β΄, του νυν Αρχιεπισκόπου Καναδά Σωτηρίου, του Μητροπολίτου Βαρσοβίας Σάββα και του νυν Αρχιεπισκόπου Αθηνών και πάσης Ελλάδος Ιερωνύμου Β΄, όπως και πολλών άλλων ιεραρχών της Ορθοδοξίας από τις Εκκλησίες της Ελλάδος, της Κρήτης και της Κύπρου.

Σταθμό στην πορεία του αποτελεί το ταξίδι του στην Ιερουσαλήμ για τα γυρίσματα τεσσάρων ντοκιμαντέρ για τα Πάθη του Κυρίου και την Ανάστασή Του, σε συνεργασία με την ελληνική κρατική τηλεόραση. Τέλος, αφιερώματα προς τιμήν του έχουν προβάλει επίσης η Κρατική Τηλεόραση της Ρουμανίας και της Τσεχίας.

 Εμφανίσεις στο εξωτερικό 
Ο Γαϊτάνος έχει δώσει συναυλίες σε πολλά μέρη του κόσμου απευθυνόμενος σε ένα διεθνές κοινό. Το 1996 σε συνεργασία με την κρατική τηλεόραση συμμετείχε στο Μεσογειακό Φεστιβάλ στη Μάλτα εκπροσωπώντας την Ελλάδα ανάμεσα σε καλλιτέχνες από άλλες 50 χώρες. Ως πρεσβευτής της ελληνικής μουσικής απεστάλη και το καλοκαίρι του 2005 από την Ελληνική Πολιτεία στο διεθνές Φεστιβάλ της Εφέσου, όπου ερμήνευσε στο αρχαίο θέατρο την ελληνική μουσική από το βυζαντινό μέλος έως τους σύγχρονους Έλληνες συνθέτες, ενώ ερμήνευσε και τουρκικά τραγούδια.

Ο Γαϊτάνος διακρίνεται και ως ερμηνευτής συμφωνικών έργων. Ένα από τα κορυφαία συμφωνικά έργα, το οποίο ερμήνευσε στο Μέγαρο Μουσικής Αθηνών, είναι η «Ωδή στον Μέγα Αλέξανδρο», σε μουσική Γιώργου Χατζηνάσιου και ποίηση Γιώργου Παπακώστα, με τη συμμετοχή συμφωνικής ορχήστρας και χορωδίας. Το ίδιο έργο ξαναπαρουσιάστηκε το καλοκαίρι του 2005 στο Ηρώδειο. Το έργο αυτό αποτελεί ορόσημο στην καλλιτεχνική πορεία του Γαϊτάνου, καθώς παρουσιάστηκε σε συναυλία στις 6 Απριλίου 2006 στις Πυραμίδες της Γκίζας, σε συνεργασία με τη συμφωνική ορχήστρα και τη χορωδία της όπερας του Καΐρου, υπό την αιγίδα της ελληνικής και της αιγυπτιακής κυβέρνησης, ως απότιση τιμής προς τον Μέγα Αλέξανδρο. Με αυτόν τον τρόπο ο Γαϊτάνος συμπεριλήφθηκε στη (μικρή) λίστα καλλιτεχνών στους οποίους έχει δοθεί άδεια να ερμηνεύσουν τραγούδια τους στο χώρο αυτό, όπως οι Grateful Dead"The Dead Rock the Pyramids", Rolling Stone, ο Φρανκ Σινάτρα και ο Ζαν-Μισέλ Ζαρ. Ειδικές αναφορές στον ερμηνευτή και το καλλιτεχνικό γεγονός έγιναν και από το CNN .

Συνάμα, ο Γαϊτάνος ερμήνευσε ζωντανά σε διάφορα μέρη του πλανήτη και άλλα συμφωνικά έργα που γράφτηκαν για τη φωνή του, με υλικό που αναφέρεται σε σημαντικές μορφές και στιγμές του Γένους και της Ορθοδοξίας. Συνεργάστηκε με μεγάλες συμφωνικές ορχήστρες ανά τον κόσμο και ερμήνευσε έργα νέα, αλλά και παλιά. Χαρακτηριστική είναι η συναυλία: «Ωδή στον Άγιο Κασσιανό», ένα έργο-αφιέρωμα στην Κύπρο, σε μουσική του Κυπρίου συνθέτη Μάριου Μελετίου και ποίηση του επίσης Κυπρίου ποιητή Άκη Φάντη. Σε αυτήν συμμετείχε η Κρατική Συμφωνική Ορχήστρα της Κύπρου, υπό τη διεύθυνση του Ραφαήλ Πυλαρινού και υπό την αιγίδα του Προέδρου της Κυπριακής Δημοκρατίας.

Στις 20 Απριλίου του 2007 εμφανίστηκε στο Μέγαρο Μουσικής Θεσσαλονίκης και σε συνεργασία με τη συμφωνική ορχήστρα του δήμου Θεσσαλονίκης και χορωδία, συμμετείχε με τον Βασίλη Λέκκα στην παρουσίαση του έργου «Ελλάδα, γέννηση και αναγέννηση των αιώνων» σε ποίηση Γιώργου Παπακώστα και σύνθεση Πασχάλη Τόνιου. Στο έργο συμμετείχαν και οι Γρηγόρης Βαλτινός και Νικήτας Τσακίρογλου ως αφηγητές.

Το 2019 ολοκλήρωσε την πρώτη διεθνή δισκογραφική του εργασία με τον τίτλο «Journey to Ithaka» (Ταξίδι στην Ιθάκη). Ένα μοναδικό ελληνικό ταξίδι μουσικής και λόγου, από την αρχαιότητα έως σήμερα», που παρουσιάστηκε  στο Ιπποκράτειο Ίδρυμα Κω σε συνεργασία με την φιλαρμονική ορχήστρα του πρώην δήμου Ηρακλειδών υπό τη διεύθυνση του Νίκου Γκαναβούρα. Το έργο αρχίζει με την «Οδύσσεια» του Ομήρου και το ποίημα «Ιθάκη» του Κωνσταντίνου Καβάφη και ακολουθούν μνείες σε Έλληνες φιλόσοφους (Σωκράτη, Πλάτωνα, Αριστοτέλη), ένα στάσιμο τραγωδίας του Ευριπίδη, ενώ συμπεριλαμβάνεται το παλαιότερο τραγούδι που έχει διασωθεί από την αρχαιότητα, όπως και η ηχητική καταγραφή του αρχαιότερου μουσικού οργάνου στη μουσική ιστορία της ανθρωπότητας. Ο καλλιτέχνης στην καταγραφή αυτή ερμηνεύει σε 8 ελληνικές διαλέκτους και 5 γλώσσες. Η εργασία αυτή, που ηχογραφήθηκε σε δύο CD, συνοδεύεται από ειδική έντυπη έκδοση με την ανθολογούμενη ποίηση στην πρωτότυπη κάθε φορά ελληνική διάλεκτο και τη μετάφρασή της στα αγγλικά (συμπεριλαμβανομένης της καταγραφής και των υπολοίπων γλωσσών). Αρχικά, κυκλοφόρησε για διδακτικούς λόγους σε πανεπιστήμια και κολέγια της Αμερικής κατά παραγγελία του σημαντικού φορέα Faculty Resource Network (FRN), που αποτελεί κοινοπραξία 54 κολλεγίων και πανεπιστημίων της Αμερικής και άλλων χωρών, στο Πανεπιστήμιο της Νέας Υόρκης (NYU), το μεγαλύτερο ιδιωτικό πανεπιστήμιο των Ηνωμένων Πολιτειών της Αμερικής.

Παράλληλα, ο Γαϊτάνος ηχογράφησε τον «Εθνικό Ύμνο» της Ελλάδας και τον ερμήνευσε σε συλλαλητήριο στις 20 Ιανουαρίου 2019 στην πλατεία Συντάγματος, προς υπεράσπιση των εθνικών θέσεων για την ελληνικότητα της Μακεδονίας.

Το 2025 ερμήνευσε το συμφωνικό ποίημα «Χαίρε, Νίκαια – Κλέος Ορθοδοξίας» για την επέτειο 1.700 χρόνων από την Α' Οικουμενική Σύνοδο.

Δημόσιες τοποθετήσεις και αντιδράσεις
Ο Γαϊτάνος έχει βρεθεί στο επίκεντρο δημόσιας συζήτησης για δηλώσεις του σε μέσα ενημέρωσης. Το 2012, σε συνέντευξη του στην τηλεοπτική εκπομπή "Κορίτσια για σπίτι" στο Μακεδονία TV είχε προβεί σε δηλώσεις υποστήριξης του ακροδεξιού κόμματος Χρυσή Αυγή και των πρακτικών του. Πιο συγκεκριμένα ανέφερε "μου αρέσει ο τσαμπουκάς της Χρυσής Αυγής", "πολλές φορές θα ήθελα να κάνω αυτό που κάνουν (ενν. τα μέλη της Χρυσής Αυγής) και να σπάσω τα CD στα κεφάλια των μαύρων που τα πουλάνε" και "προτιμώ η Χρυσή Αυγή να ξεφύγει λίγο, παρά να λούζομαι αυτή την χαζοευγένεια των ΜΜΕ και των πολιτικών". Αργότερα, σε άλλες συνεντεύξεις του, ο Γαϊτάνος χαρακτήρισε λανθασμένες τις δηλώσεις του αυτές και ζήτησε συγγνώμη, δηλώνοντας ότι ποτέ δεν υπήρξε υποστηρικτής της Χρυσής Αυγής.

Το 2015, σε τηλεοπτική του εμφάνιση στην εκπομπή "Τα Καρντάσιανς", αναφερόμενος στο ζήτημα της ομοφυλοφιλίας και στην στάση που έχει η ελληνική εκκλησία απέναντι σε αυτήν, θεωρώντας τη θανάσιμο αμάρτημα, ο Γαϊτάνος δήλωσε: «Δε νομίζω ότι θεωρεί κανείς την ομοφυλοφιλία θανάσιμο αμάρτημα. Οι ομοφυλόφιλοι δεν θα έπρεπε να γίνονται κληρικοί. Η ομοφυλοφιλία είναι αμάρτημα με την έννοια ότι καταγίνεται κανείς με κάτι γήινο». Σε επόμενη τοποθέτηση του για την ομοφυλοφιλία, το 2024, ο Γαϊτάνος έδειξε να έχει αλλάξει στάση δηλώνοντας «στο κομμάτι που δυο άνθρωποι, όπως και να ‘ναι, ό,τι και να ‘ναι, μοιράζονται μια τρυφερότητα, μια αγάπη και έναν έρωτα θα πρέπει όλοι να στεκόμαστε με έναν σεβασμό και -ας πούμε- με μια απάθεια. Δεν μας αφορά.».

 Συναυλίες 
Μερικές από τις πιο σημαντικές του εμφανίσεις είναι οι εξής:

 18/4/1995: Μεγάλη Τρίτη στο Μέγαρο Μουσικής Αθηνών με ύμνους της Μεγάλης Εβδομάδας.
 18/10/1995: Ηρώδειο. Βυζαντινοί ύμνοι και το «Ἄξιόν Ἐστι» των Οδυσσέα Ελύτη και Μίκη Θεοδωράκη.
 5/12/1995: Συναυλία στο Αριστοτέλειο Πανεπιστήμιο Θεσσαλονίκης προς τιμήν του Αρχιεπισκόπου Αμερικής Ιακώβου.
 1995-1997: Συναυλίες με τον Μίκη Θεοδωράκη.
 1996: Περιοδεία σε όλη την Ελλάδα με τραγούδια του Λευτέρη Παπαδόπουλου για τα 33 χρόνια της προσφοράς του στο Ελληνικό τραγούδι .
 Νοέμβριος 1996: Εκπροσώπηση της Ελλάδας στο Μεσογειακό Φεστιβάλ «Η Νύχτα της Μεσογείου» στη Μάλτα.
 1996 και 1997: στην Κωνσταντινούπολη, με δημοτικά τραγούδια και βυζαντινούς ύμνους, παρουσία του Οικουμενικού Πατριάρχη.
 3/4/1996: Στη Μητρόπολη Αθηνών με ύμνους της Μεγάλης Εβδομάδας, υπό την αιγίδα του Αρχιεπισκόπου Αθηνών και πάσης Ελλάδος Σεραφείμ και του Δήμου Αθηναίων.
 Μεγάλη Εβδομάδα, 1997: Σειρά συναυλιών με τίτλο «Τὰ Θεῖα Πάθη», με μεγαλύτερη αυτήν του Αγίου Παντελεήμονα Αχαρνών, του μεγαλύτερου ναού των Βαλκανίων.
 30/5/1998: Τετράωρη συναυλία στο Παλαί ντε Σπορ της Θεσσαλονίκης.
 7/4/2001: Συναυλία με ύμνους της Μεγάλης Εβδομάδας μέσα στον Ι.Ν. τῆς τοῦ Θεοῦ Σοφίας στη Θεσσαλονίκη. Τη συναυλία παρακολούθησαν δέκα χιλιάδες κόσμου.
 Ιούνιος 2001: Στο Μέγαρο Μουσικής Αθηνών για το νέο έργο τού συνθέτη Γιάννη Μαρκόπουλου, «Η Συμφωνία της ίασης», σε ποίηση Μανόλη Πραττικάκη.
 6/11/02: Στο Μέγαρο Μουσικής Θεσσαλονίκης παρουσιάζοντας την παράσταση «Να ’μουν ξανά παιδί».
 5/4/03: Συναυλία στο Town Hall της Νέας Υόρκης, σε συνεργασία με το Διεθνές Κέντρο Μουσικής.
 2004: περιοδεία στις Ηνωμένες Πολιτείες, παρουσιάζοντας την παράσταση «Η εκκλησία της Κρήτης διαμέσου των αιώνων» σε συνεργασία με την Παναμερικανική Ομοσπονδία Κρητών.
 11/9/07 & 8/10/08: Ερμηνεία του έργου τού Γιώργου Θεοφάνους «Τραγουδώ το νησί μου» με τη Μαρινέλλα και τον Αντώνη Ρέμο στις 11 Σεπτεμβρίου του 2008 στην αρχαία τάφρο της Λευκωσίας και στις 7 & 8 Οκτωβρίου 2008 στο Ηρώδειο.

 Δισκογραφία 
 Προσωπικά άλμπουμ και singles 
Πηγή:

 1990 - Το δίλημμα - Σταμάτης Σπανουδάκης
 1992 - Γυάλινος δρομέας
 1993 - Σε πρώτο πρόσωπο
 1995 - Ὥρα Ἐνάτη
 1996 - Πολιτεία Δ' - Μίκης Θεοδωράκης
 1997 - Τὰ Θεῖα Πάθη
 1997 - Ελεύθερες θάλασσες
 1998 - Αγέρας, έρωτας κι αρμύρα
 1998 - Φῶς ἐκ φωτὸς
 1999 - Ψαλῶ τῷ Θεῷ μου, ἕως ὑπάρχω
 1999 - Η θάλασσα στο τραγούδι
 2000 - Σαν τα κρύα τα νερά
 2000 - Ἡ πηγὴ τῆς Ζωῆς
 2001 - Κρυφή σελίδα
 2003 - Πεντηκοστάριον
 2006 - Ανθεί & φέρει κι άλλο - Τραγούδια του Πόντου
 2006 - Αἷμα καὶ ὕδωρ - Πορεία στὸ Θεῖο Πάθος
 2006 - Οἱ οὐρανοὶ διηγοῦνται… (συλλογή 4 CD)
 2006 - Ανθολογία (συλλογή 2 CD)
 2008 - ᾨδὲς Ἀρχαγγέλων (2 CD + 1 DVD)
 2009 - Οι δρόμοι μιας φωνής (3 CD + 1 DVD)
 2010 - Τὰ Ἱερὰ Εὐαγγέλια & Ὕμνοι τῆς Ὀρθοδοξίας (κασετίνα 10 CD)
 2012 - Ἅγιες Γραφές - Ἡ Καινὴ Διαθήκη (κασετίνα 21 CD)
 2015 - Ἅγιος Παΐσιος ὁ Ἁγιορείτης - Μιλῶντας μὲ τὸν Γέροντα, ἀκούγοντας τὸν Ἅγιο
 2016 - Ἡ Ἀκολουθία τῶν Χαιρετισμῶν τῆς Παναγίας (2 CD)
 2016 - Ὁ Ἀκάθιστος Ὕμνος (2 CD)
 2016 - Ὁ Παρακλητικὸς Κανόνας στὴν Ὑπεραγία Θεοτόκο (2 CD)
 2017 - Διδαχὲς & Ὕμνοι τῆς Ὀρθοδοξίας (2 CD)
 2018 - Ἡμέραι τρεῖς - Ὁ γήινος θάνατος - Ἡ εἰς ᾍδου κάθοδος - Ἡ Ἀνάσταση (2 CD)
 2019 - Journey to Ithaka - Ταξίδι στην Ιθάκη (2 CD)
 2021 - Ὁ Πέτρος Γαϊτάνος διαβάζει τὸ Προσευχητάρι (2 CD)
 2021 - Ὁ Πέτρος Γαϊτάνος διαβάζει τὸ Μέγα Γεροντικόν (2 CD)
 2022 - Ἡ Ἐξόδιος Ἀκολουθία
 2022 - Ἅγιος Νεκτάριος (2 CD)
 2022 - Ὁ Βίος τῆς Παναγίας (2 CD)
 2022 - Ὁ Πέτρος Γαϊτάνος διαβάζει τὸ Ψαλτήριον (5 CD)
 2022 - Έλα, να με πάρεις
 2022 - Σμύρνη εσύ
 2023 - Ένα Μικρασιάτικο τραγούδι ακόμα (2 CD)
 2024 - Ὕμνοι τῆς Μεγάλης Ἑβδομάδας - Ζωντανή ηχογράφηση από τον Ι.Ν. Αγίου Παντελεήμονα Αχαρνών Αθηνών
 2024 - Ὁ Ἐπιτάφιος Θρῆνος - Ζωντανή ηχογράφηση από τον Ι.Ν. Αγίου Παντελεήμονα Αχαρνών Αθηνών
 2024 - Ὕμνοι τῆς Ἀνάστασης - Ζωντανή ηχογράφηση από τον Ι.Ν. Αγίου Παντελεήμονα Αχαρνών Αθηνών
 2024 - Ἀπολυτίκια (12 CD)
 2024 - Ἀπολυτίκια λοιπῶν Μεγάλων Ἁγίων τοῦ Ἐνιαυτοῦ (1 CD)
 2024 - Ἀπολυτίκια Πολιούχων Ἁγίων Ἑλλάδος & Κύπρου (2 CD)
 2024 - Ἀπολυτίκια Θεομητορικά (2 CD)
 2024 - Το μήλο - Όι λουλέ
 2024 - Μολυβιά
 2025 - Μάνα (ο κύκλος της ζωής)
 2025 - Χαῖρε, Νίκαια (για τα 1.700 χρόνια από την Α΄ Οικουμενική Σύνοδο)

 Συμμετοχές 
Πηγή:

 1991 - Σινεμά, ο δικός μας παράδεισος
 1992 - Το τραγούδι γυμνό
 1994 - Γιάννης Σπανός - Μεγάλες Ερμηνείες
 1995 - Βαλκανιζατέρ
 1996 - Ένα φιλί του κόσμου - Χάρις Αλεξίου
 1998 - Λιταία Πύλη
 1999 - Η θάλασσα στο τραγούδι
 1999 - Σύνορα Αγάπης - Γιώργος Χατζηνάσιος
 2000 - Στα φτερά του έρωτα - Γιώργος Χατζηνάσιος
 2000 - Δεκαοκτώ - Tribute στον Γιάννη Μαρκόπουλο
 2003 - Smyrne
 2007 - Η Παναγία των Θρακών (Τραγούδι - ύμνος για την Παναγία την Κοσμοσώτειρα των Φερών Θράκης)
 2008 - Επύλλια
 2008 - Εξαφάνιση
 2009 - Τα Ανθοτράγουδα
 2009 - Στα μονοπάτια της παράδοσης
 2009 - Να τα πούμε;
 2011 - Το πρώτο ΄δω βασίλειο είχαν θεοί το κτίσει
 2013 - Της ψυχής μου τα κρυμμένα
 2013 - Χαίροις, ἔνδοξε Λάζαρε
 2014 - Στην άκρη του φιλιού
 2014 - Τραγουδώ το νησί μου - Γιώργος Θεοφάνους
 2023 - Η Μπαλού

 Παραπομπές 

 Εξωτερικοί σύνδεσμοι 




Κατηγορία:Έλληνες τραγουδιστές
Κατηγορία:Λαϊκοί τραγουδιστές
Κατηγορία:Έλληνες ψάλτες